KLIK OM AF TE BEWEEG
’n Span derdejaarstudente van die Fakulteit Regte op die Potchefstroomkampus het in die suksesvolle en gewilde jaarlikse NWU Juta Skynverhore-kompetisie ’n tweede agtereenvolgende oorwinning vir derdejaars van dié kampus behaal.
Michell Brits, Christoff Kalp, Marijke van Jaarsveld en Johandri Wright het hulle staal gewys terwyl hulle in die finale rondte van die verhore, wat op die Potchefstroomkampus plaasgevind het, die verdediging in ’n gewone aanrandingsaak verteenwoordig het.
Hulle het die septer geswaai oor die derdejaar-NWU-span, wat uit lede van al drie kampusse van die NWU bestaan het. Die NWU-span, wat die staat se saak bepleit het, se lede was Sergio dos Santos, Asma Haffejee, Thando Kunene en Davin Olën.
Gewaardeerde regter sit voor
Regter Monica Leeuw, regterpresident van die Noordwes Hoë Hof, het die hofverrigtinge gelei. Sy het bevind dat die span wat die staat verteenwoordig het, nie bo redelike twyfel kon bewys dat ’n beweerde woordewisseling tussen ’n man en vrou wel tot aanranding gelei het nie, en het dus ten gunste van die verdediging beslis. Adv Mark Adams het verrigtinge tydens die halfeindrondte die vorige dag gelei.
Soos in vorige jare was hierdie jaar se skynverhore uiters gewild. Meer as 150 studente het deelgeneem en spanne van al drie die NWU se kampusse het teen mekaar meegeding. Verskeie hooggeplaaste gaste uit die regsgemeenskap het ook die geleentheid bygewoon. Hulle het die hooflanddros van Noordwes, die waarnemende senior landdros, die hoof van die Regbank Potchefstroom, verskeie landdroste en die hoofstaatsaanklaer, asook senior aanklaers uit die streek ingesluit.
Visie lei tot gewilde kompetisie
Die Juta Skynverhore-kompetisie is die produk van die visie van adv René Koraan, dosent in die Fakulteit Regte op die Potchefstroomkampus. Sy beskou dit as ’n geleentheid vir tweede- en derdejaarstudente om broodnodige ervaring op te doen. “Die skynverhore help om hulle voor te berei op hulle loopbane en leer hulle hoe om die reg in die praktyk toe te pas.“ Sy het alle rolspelers bedank vir hulle betrokkenheid, en dat hulle die kompetisie aan die gang hou.
Prof Martin Oosthuizen, adjunk-visekanselier vir onderrig en leer by die NWU, sê die NWU Juta Skynverhore-kompetisie stel die vermoëns, talente en toewyding van die NWU se regstudente ten toon. “Dit is ’n werklike getuigskrif vir die toewyding van die NWU-studente en die personeel van die regsfakulteite,” sê hy.
“Verder is dit by die NWU een van die dinge wat ons doen en probeer om meer te doen om ons studente te help om teorie en praktyk beter by mekaar uit te bring. Hulle moet dit wat hulle in die lesingsale leer, kan gebruik en ’n voorsmakie kry van wat dit beteken om dit in werklike situasies en kontekste toe te pas. Hoe studente as professionele persone optree, sal ’n geweldige impak op lede van die samelewing hê.”
Hy sê die NWU Juta Skynverhore het in hierdie opsig hulleself oor die afgelope vier jaar as ’n belangrike gebeurtenis van die Fakulteit Regte gevestig.
Die span van die Potchefstroomkampus het met die titel as wenner van die 2016 NWU Juta Skynverhore weggestap. Hulle is Christoff Kalp, Johandri Wright, Michell Brits en Marijke van Jaarsveld. Saam met hulle is regter Monica Leeuw, regterpresident van die Noordwes Hoë Hof.
Lede van die twee spanne wat aan die 2016 NWU Juta Skynverhore-kompetisie deelgeneem het, is (agter) Marijke van Jaarsveld, Johandri Wright, Christoff Kalp, Michell Brits, Thando Kunene, Davin Olën, Sergio dos Santos en Asma Haffejee. Saam met hulle is prof Nicola Smit, dekaan van die Fakulteit Regte op die Potchefstroomkampus, regter Monica Leeuw, regterpresident van die Noordwes Hoë Hof, en adv René Koraan, dosent van die Fakulteit Regte.
Die vermaak tydens die 2016 NWU Juta Skynverhore is verskaf deur Red Wine Acoustics, wat treffende uitvoerings van “Let it be”, “Somewhere over the rainbow” en “The story” gelewer het. Lede van die groep sluit Lanka Stols en Jan Nieman in.
Die NWU se derdejaarspan het tweede plek verower in hierdie jaar se NWU Juta Skynverhore-kompetisie. Die span bestaan uit Asma Haffejee, Thando Kunene, Davin Olën en Sergio dos Santos.